দুর্গাপুর কাণ্ডে টিআই প্যারেড শুরু অভিযুক্তদের!

ওয়েব ডেস্ক : দুর্গাপুর ধর্ষণ কাণ্ডে (Durgapur Rape Case) শুক্রবার অভিযুক্তদের টিআই প্যারেড হচ্ছে দুর্গাপুর উপ সংশোধনাগারে। এর জন্য শুক্রবার দুপুর ১২টায় নির্যাতিতাকে নিয়ে আসা হয় সংশোধানাগারে। এই প্রক্রিয়ার মাধ্যমে নির্যাতিতা চিহ্নিত করবেন ঘটনার দিন কারা কারা ছিল। নির্যাতিতা অভিযুক্তদের চিহ্নিত করার পরেই পুলিশ (Police) অভিযুক্তদের বিরুদ্ধে পরবর্তী পদক্ষেপ নেবে বলে জানা যাচ্ছে।

প্রশ্ন উঠতে পারে কী এই টিআই প্যারেড? অপরাধের তদন্তে টেস্ট আইডেন্টিফিকেশন প্যারেড (টিআইপি) (TI Parade) হল এমন একটি পদ্ধতি, যেখানে একজন সাক্ষী একই রকম দেখতে কিছু মানুষের মধ্য থেকে একজন সন্দেহভাজনকে শনাক্ত করে। এর উদ্দেশ্য হল অভিযুক্তকে চেনার ক্ষেত্রে সাক্ষীর ক্ষমতা ও তার শনাক্তকরণের নির্ভরযোগ্যতা যাচাই করা। সাক্ষীর নিরাপত্তার জন্য এবং নিরপেক্ষতা নিশ্চিত করতে একজন ম্যাজিস্ট্রেটের উপস্থিতিতে এটি পরিচালনা করা হয়। যেসব ক্ষেত্রে সাক্ষী অপরাধ ঘটার আগে অভিযুক্তকে চিনতেন না, সেখানে এটি একটি গুরুত্বপূর্ণ পদক্ষেপ।

আরও খবর : হাত বদলের আগেই জাল নোট সহ গ্রেফতার দুই যুবক!

উল্লেখ্য, গত ১০ অক্টোবর ওড়িশার জলেশ্বরের বাসিন্দা এবং দুর্গাপুরের একটি বেসরকারি মেডিক্যাল কলেজে অধ্যয়নরত তরুণী কলেজের বাইরে খেতে বেরিয়েছিলেন। সেই সময় তিনি ধর্ষণের শিকার হয়েছিল বলে অভিযোগ করেছিলেন। যা নিয়ে তোলপাড় হয়েছিল রাজ্য রাজনীতি।

এর পরেই ঘটনার তদন্তে নামে পুলিশ (Police)। প্রথমে তিনজন ও পরে আরও দু’জনকে গ্রেফতার করা হয়। তার পরে নির্যাতিতার বন্ধুকেও গ্রেফতার করে পুলিশ। তাকে প্রথমে আটক করে জিজ্ঞাসাবাদ চালাচ্ছিল পুলিশ। এমনকি অভিযুক্তকে পরানগঞ্জের (Parangunge) সেই জঙ্গলে নিয়ে গিয়ে ঘটনার পুনর্নির্মাণ করা হয়। সেই সঙ্গে নির্যাতিতার জবানবন্দি নেওয়া হয়। তার পরেই নির্যাতিতার পুরুষ বন্ধুকে গ্রেফতার করা হয়। গ্রেফতারের পরেই বিভিন্ন তথ্য সামনে আসতে থাকে। মূলত এই বন্ধুর বিরুদ্ধেই ওই তরুণীকে ধর্ষণ (Rape) করার অভিযোগ উঠেছে। আর বাকি পাঁচ অভিযুক্তের বিরুদ্ধে মোবাইল কেড়ে নেওয়া, শ্লীলতাহানির অভিযোগ উঠেছে। ওই পাঁচ জনের বিরুদ্ধে ইতিমধ্যে আলাদা আলাদা ধারায় মামালার করেছে পুলিশ।

গত বুধবার ধৃতদের মধ্যে চারজনকে দুর্গাপুর মহকুমা আদালতে পেশ করা হয়েছিল। সেখানে নির্যাতিতার আইনজীবী দাবি করেন, ‘ধর্ষণের ঘটনা পূর্ব পরিকল্পিত। নির্যাতিতার সহপাঠী ছাত্রই মাস্টারমাইন্ড।’ তার পরেই ধৃত ওই চারজনকে পাঁচ দিনের জেল হেফাজতের নির্দেশ দেওয়া হয়েছে আদালতের তরফে। সেই ঘটনায় শুক্রবার টেস্ট আইডেন্টিফিকেশন প্যারেড শুরু হয়েছে।